作者:豐幹
標題:壁上詩二首
內容:餘自來天臺，凡經幾萬回。一身如雲水，悠悠任去來。逍遙絕無鬧，忘機隆佛道。世途岐路心，眾生多煩惱。兀兀沈浪海，漂漂輪三界。可惜一靈物，無始被境埋。電光瞥然起，生死紛塵埃。寒山特相訪，拾得常往來。論心話明月，太虛廓無礙。法界即無邊，一法普遍該。本來無一物，亦無塵可拂。若能了達此，不用坐兀兀。